Meer as R340 miljoen dubbelbetalings aan regsfirmas onthulArgieffoto (Foto: succo/Pixabay) Die Spesiale Ondersoekeenheid (SOE) ondersoek 102 regsfirmas, insluitend die balju’s, wat dubbelbetalings van die Padongelukkefonds (POF) ontvang het ter waarde van ongeveer R340 miljoen. Die SOE het reeds sowat R18 miljoen teruggekry. Die SOE het Woensdag sy voorlopige bevindings aan die parlementêre staande komitee oor openbare rekeninge (Skoor) bekendgemaak. “Die SOE het verskeie regspraktisyns met die bewyse genader en hulle het gekies om met die ondersoek saam te werk en skulderkennings ter waarde van R68 miljoen onderteken,” sê Kaizer Kganyago, woordvoerder van die SOE. “Die ondertekening van die skulderkennings skeld die regspraktisyns egter nie kwyt van enige strafregtelike ondersoeke wat die SOE kan instel of kan verwys vir vervolging nie.” Die SOE het reeds een verwysing na die Nasionale Vervolgingsgesag (NVG) aangestuur met bewyse wat dui op strafregtelike oortreding. Daar is reeds 10 moontlike NVG-verwysings geïdentifiseer en vyf sake wat moontlik na die Regspraktykraad verwys sal word.” Die SOE ondersoek ook 10 kontrakte vir moontlike onreëlmatighede en spandabelrige uitgawes. Sommige van dié kontrakte is deur die ouditeur-generaal gemerk. Vier kontrakte ter waarde van ongeveer R837 miljoen is ook geïdentifiseer vir hersiening en moontlike kansellasie. Die SOE se ondersoek fokus op dubbele eisbetalings wat aan prokureurs, eisers en balju’s oorbetaal is en die verandering van mandate; aanskaffing en tender-onreëlmatighede; POF-betalings van diensverskaffers wat dienste aan die slagoffer gelewer het voor die motorongeluk; kunsmatig verhoogde fakture deur diensverskaffers en moontlike samespanning tussen POF-werknemers en die diensverskaffers; en bedrieglike eise (internasionaal en plaaslik) en eise wat verwerp is. Kganyago sê die SOE is by magte om siviele stappe in die hooggeregshof of ŉ spesiale tribunaal te neem om enige bedrog, korrupsie of wanadministrasie reg te stel. Waar daar enige bewyse bestaan van kriminele gedrag, sal dit na die NVG verwys word.